B. Bugár, podpredseda NR SR: (2004-02-03):
Pani poslankyňa Černá ako prvá. A potom pán poslanec Blanár. E. Černá, poslankyňa: Vážený pán predsedajúci, vážený pán minister, ctené kolegyne a kolegovia, mali sme možnosť vypočuť si rôzne argumenty k tomuto zákonu o pracovnom čase a odpočinku v doprave. Ja by som sa vrátila ešte k tým riadiacim letovej prevádzky, o ktorých hovoril aj pán minister. Mala som možnosť niekoľkokrát sa osobne rozprávať s pracovníkmi, teda s riadiacimi letovej prevádzky. Bola som tam niekoľkokrát aj osobne vo vlastnom voľnom čase, aby som sa naozaj presvedčila, v akých podmienkach a za akých okolností títo ľudia pracujú. Ja by som tak trošku spresnila ten problém, o ktorom aj pán minister hovoril, čo sa vlastne stalo v ich práci, s čím nie sú spokojní. Títo ľudia 17 rokov na týchto prevádzkach pracovali v 12-hodinovom pracovnom čase, na čo si zvykli. A, samozrejme, po odsúhlasení nového Zákonníka práce museli aj oni pristúpiť k 8-hodinovému pracovnému času. A to bol teda aj kameň úrazu a poviem na konci, že nielen tam, kameň úrazu toho, s čím začali mať problémy. Oni v podstate zo dňa na deň, z minúty na minútu sa museli nastaviť na nový pracovný čas 8 hodín, čo v ich prípade znamenalo 6-zmenný pracovný cyklus. Ja som presvedčená, že to je pomerne dosť náročné oproti tomu, ako pracovali, čo považujem naozaj za nadmerné a vyčerpávajúce. A najmä keď hovoríme o tom, aké je to nasadenie duševné a neviem ešte aké, tak som naozaj náchylná veriť tomu, že 6, to sa aj ťažko vysvetľuje, 6-zmenný pracovný cyklus je podľa mňa niečo naozaj veľmi obťažné a osobne si neviem predstaviť, že by som mala takto pracovať a absolútne plnohodnotne sa sústrediť na sledovanie lietadiel a ľudských osudov vo vzduchu. Riadiaci letovej prevádzky dlhodobo upozorňovali na tie negatívne dosahy, ktoré sa odrazili na ich únave, znížení koncentrácie, zvýšení stresu. Riadiaci letovej prevádzky boli donedávna hrdí na to, že nemali žiadne zmeškané lietadlá alebo zadržiavané lietadlá. A v tom čase, keď prešli na ten 8-hodinový pracovný čas, za 2 mesiace, to bol júl – august 2003, to bolo 64 777 minút, čo bolo takmer 4-tisíc zadržaných lietadiel. Aj pán minister správne povedal, že to bolo práve preto, že prechádzali na tú 8-hodinovú zmennosť. Lenže tie problémy, samozrejme, neodišli. V samej podstate oni nemajú problém pracovať 8 hodín, oni majú problém pracovať 8 hodín, pretože potrebujú viacej spolupracovníkov, viacej ľudí, ktorí by sa s nimi mohli do tejto prevádzky zapojiť. A vyškolenie takýchto odborníkov, duševne zdatných, zodpovedných, vnímajúcich, trvá 2 aj 3 roky. Čo nie je žiadna maličkosť. Ja som hlboko presvedčená, že títo ľudia vedia najlepšie posúdiť, čoho sú schopní a čo sú schopní ešte utiahnuť v súčasnom stave. Myslím si, že dnes ešte nemajú také podmienky, aby sme mohli povedať, že bezproblémovo môžu riadiť lietadlá v 8-hodinovom pracovnom režime. A preto som si dovolila spolu s kolegyňou Martinákovou navrhnúť po konzultácii s týmito ľuďmi, ktorí sú zodpovední za osudy mnohých ľudí, ktorí sa prepravujú v lietadlách, návrh, ktorý v sociálnom výbore bol schválený, a ten návrh hovorí, že „dĺžka pracovnej zmeny riadiaceho letovej prevádzky v priebehu 24 hodín nesmie presiahnuť 12 hodín“. Takýto návrh im umožní lepšie rozloženie zmien. Nato, aby bol rešpektovaný aj § 34, na ktorý sa tu mnohí odvolávali, je naozaj šéf prevádzky alebo ja neviem nejaký vedúci zmeny, ktorý dokáže tú ich pracovnú dobu rozložiť tak, aby rešpektovali aj § 34, aj rôzne iné nariadenia a neporušovali v zásade nič, ale aby mali príjemnejšie pracovné podmienky. A na záver. Argumenty boli naozaj rôzne. Ale osobne si myslím, že tí, ktorých sa to dotýka, naozaj najlepšie vedia, čo by im vyhovovalo a čo potrebujú. Ako som hovorila, vo vzduchu sú živí ľudia a na zemi unavení riadiaci letovej prevádzky, medzi tým sa veľmi ťažko vyberá a som presvedčená, že tento problém 8-hodinovej pracovnej činnosti otvoríme pravdepodobne čoskoro aj v iných profesiách. Napr. v zdravotníctve, tí, ktorí sa aspoň trochu vyznáte, už dnes iste viete, že tie služby sa lepia naozaj veľmi neprofesionálne, možno načierno, jednoducho je to problém, s ktorým sa budeme ešte pravdepodobne stretávať. A nie je to len zdravotníctvo, sú to rovnako všetky možné iné služby alebo ústavy sociálnej starostlivosti. Ja vám teda zatiaľ ďakujem za pozornosť. Ďakujem.